เร่งช่วยเหลือผู้บริโภคช่วงเทศกาลตรุษจีน ลดราคาไก่ต้มไหว้เจ้าตัวละ 189 บาท พร้อมสั่งตรึงราคา 5 หมวดสินค้า
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ร่วมกับห้างสรรพสินค้าชั้นนำของประเทศ ได้แก่ แมคโคร บิ๊กซี โลตัสและท๊อป มาร์เก็ต รวม 710 สาขา จัดจำหน่ายไก่ต้มไหว้เจ้าตัวละ 189 บาท รวม 100,000 ตัว  ขนาด 1.4-1.7 กิโลกรัมโดยประมาณ ซึ่งเป็นความร่วมมือกับภาคเอกชนในการจัดโปรโมชันพิเศษช่วงเทศกาลตรุษจีนให้กับประชาชน เริ่มดำเนินการตั้งแต่วันนี้เป็นต้นไป (27 ม.ค. 65) ถึงวันที่ 30 มกราคม 2565 โดยแบ่งเป็นห้างแมคโคร 20,000 ตัว โลตัส 40,000 ตัว บิ๊กซี 30,000 ตัว และท้อป มาร์เก็ต 10,000 ตัว อย่างไรก็ตามหากพบปริมาณไก่ต้มไหว้เจ้าไม่เพียงพอต่อความต้องการของผู้บริโภค จะมีการหารือในการเพิ่มปริมาณไก่ไหว้เจ้า เพื่อเพิ่มทางเลือกให้กับประชาชนช่วงเทศกาลตรุษจีน สำหรับการควบคุมราคาไก่สด หลังจากประชุมร่วมกับเกษตรกรผู้เลี้ยงไก่ ผู้ประกอบการ โรงชำแหละและห้างสรรพสินค้าต่างๆ กระทรวงพาณิชย์ มีมติให้ตรึงราคาไก่หน้าฟาร์มกิโลกรัมละไม่เกิน 40 บาท สำหรับการกำหนดราคาจำหน่ายไก่สดทั้งตัวและน่องติดสะโพกต้องไม่เกินกิโลกรัมละ 60-65 บาท น่องแยกสะโพกกิโลกรัมละ 65-70 บาท และน่องไก่กิโลกรัมละ 70-75 บาท โดยจะจำหน่ายราคานี้ไปจนกว่าสถานการณ์จะคลี่คลาย นอกจากนี้ รองนายกรัฐมนตรีและนายกรัฐมนตรีว่าการกระทรวงพาณิชย์ ได้ย้ำถึงมาตรการตรึงราคาสินค้าหมวดสำคัญ 5 หมวด ได้แก่ เครื่องใช้ไฟฟ้า น้ำอัดลม ซอสปรุงรส บะหมี่กึ่งสำเร็จรูปและอาหารสด เช่น ไข่ไก่คละหน้าฟาร์มฟองละไม่เกิน 2.90 บาท และหมูหน้าฟาร์มไม่เกินกิโลกรัมละ 100-110 บาท โดยหลังจากนี้มีแนวโน้มราคาลดลงเนื่องจากมีหมูเข้าสู่ระบบมากขึ้น